Muutettu ehdotus: euroopan parlamentin ja neuvoston asetus juuriltaan siirtymään joutuneiden väestöryhmien avustamista Aasian ja Latinalaisen Amerikan kehitysmaissa koskevista toimista (komission EY:n perustamissopimuksen 250 (2) artiklan nojalla esittämä) /* KOM/2001/0502 lopull. - COD 2000/0338 */



Virallinen lehti nro 332 E , 27/11/2001 s. 0240 - 0241



Muutettu ehdotus: EUROOPAN PARLAMENTIN JA NEUVOSTON ASETUS juuriltaan siirtymään joutuneiden väestöryhmien avustamista Aasian ja Latinalaisen Amerikan kehitysmaissa koskevista toimista (komission EY:n perustamissopimuksen 250 (2) artiklan nojalla esittämä) 1. Taustaa Euroopan parlamentti perusti vuonna 1984 kaksi budjettikohtaa (B7-302 ja B7-312) juuriltaan siirtymään joutuneiden väestöryhmien avustamiseksi, mutta vasta vuonna 1997 komissio täytti velvoitteen, jonka mukaan kullekin budjettikohdalle on annettava oikeusperusta, ja antoi ehdotuksen asetukseksi (N:o 443/97). Kyseisen asetuksen voimassaolon oli määrä päättyä vuoden 1999 lopussa. Komissio aloitti uuden asetuksen laatimisen jo vuonna 1999, mutta lopulta päätettiin pyytää asetuksen 443 voimassaolon jatkamista (17. heinäkuuta 2000 annettu asetus 1880/2000) ja valmistella samanaikaisesti uutta asetusta. Asetuksen (EY) N:o 443 voimassaolon jatkamisesta annettu asetus julkaistiin Euroopan yhteisöjen virallisessa lehdessä 7. syyskuuta 2000. Euroopan parlamentti ja neuvosto pyysivät riippumatonta arviointia, jonka komissio saattoi päätökseen syyskuussa 2000. Komissio esitti joulukuussa 2000 neuvostolle ja Euroopan parlamentille ehdotuksen uudeksi asetukseksi juuriltaan siirtymään joutuneiden väestöryhmien avustamiseksi (KOM(2000)831 lopullinen - 2000/0338 COD). Ehdotuksen tarkoituksena on juuriltaan siirtymään joutuneiden väestöryhmien (pakolaiset, hätäsiirtolaiset ja paluumuuttajat) ja kotiutettujen sotilaiden auttaminen Aasian ja Latinalaisen Amerikan kehitysmaissa luomalla parhaat mahdolliset olosuhteet heidän kotouttamiselleen tai uudelleenkotouttamiselleen. Euroopan parlamentti vahvisti kantansa (ensimmäisessä käsittelyssä) täysistunnossaan 5. heinäkuuta 2001. Komissio ilmoitti täysistunnossa hyväksyvänsä kaikki ehdotetut tarkistukset. 2. Tarkistusten tarkastelu Komissio suostuu sisällyttämään muutettuun ehdotukseensa kaikki tarkistukset (1-32), jotka Euroopan parlamentti teki täysistunnossaan 5. Heinäkuuta 2001. 2.1. Johdanto-osan kappaleet (tarkistukset 1-12) Kaiken kaikkiaan Euroopan parlamentin esittämissä johdanto-osan kappaleissa selvennetään ja täsmennetään asetuksen tavoitteita entisestään. Tarkistus 11 johtuu tarkistuksesta 31, jolla rajataan asetuksen voimassaoloaika. 2.2. Asetuksen I luku (1-6 artikla sekä tarkistukset 13-20) Ehdotetuilla tarkistuksilla täsmennetään määritelmiä entisestään, parannetaan yleisesti tekstin luettavuutta, painotetaan demokratisoinnin ja ihmisoikeuksien merkitystä, tähdennetään muita heikommassa asemassa olevien väestöryhmien auttamisen tärkeyttä ja selvennetään entisestään asetuksen asemaa hätäavun, kunnostustoimien ja kehitysyhteistyön jatkumossa. Tarkistuksella 20 rajoitetaan nimenomaisesti kiinteän omaisuuden rahoittamista. Vaikka kiinteän omaisuuden osto ei yleensä ole tukikelpoinen kustannus, ulkopuolelle suuntautuvaa tukea koskevien vakiosopimusten liitteenä olevissa rahoitusmääräyksissä määrätään poikkeuksista silloin, kun niiden katsotaan olevan toimen välittömän täytäntöönpanon osalta tarpeen. Parlamentin ehdottamassa tekstissä käytetään samaa sanamuotoa kuin rahoitusta koskevissa säännöksissä. 2.3. Asetuksen II luku (7-14 artikla sekä tarkistukset 21-26) Tarkistuksilla lujitetaan yleisesti valvontaa ja seurantaa koskevia asetuksen säännöksiä. Tarkistuksella 22 vahvistetaan asetuksen ihmisoikeusnäkökulmaa kumppaneiden valinnassa. Tarkistuksella 26 saatetaan teksti ajantasalle ottamalla huomioon ulkopuolelle suuntautuvan tuen äskeinen uudistus ja viitataan maakohtaiseen strategiaprosessiin koordinoinnin keskeisenä välineenä. 2.4. Asetuksen III luku (15-18 artikla sekä tarkistukset 27 ja 27 a) Tarkistuksella 27 vahvistetaan rahoituskehys asetuksen koko voimassaoloajaksi kuten 6. toukokuuta 1999 tehdyssä toimielinten sopimuksessa määrätään (E jakso, 33 artikla). Komissio panee merkille Euroopan parlamentin halun varata tämän asetuksen nojalla rahoitettuihin toimiin ohjelmoitua määrää enemmän varoja. Tarkistuksella 28 yksinkertaistetaan ylimääräisiä maksusitoumuksia koskevaa menettelyä. 2.5. Asetuksen IV luku (19 ja 20 artikla sekä tarkistukset 28-31) Kaiken kaikkiaan tarkistuksilla 28-30 parannetaan asetuksen ilmoitussäännöksiä ottamalla huomioon ohjelmakauden monivuotinen luonne ja määrittämällä paremmin toimitettavat tiedot. Lisäksi Euroopan parlamentti ehdottaa asetukselle rajoitettua voimassaoloaikaa (tarkistus 31). Alunperin komissio ehdotti, että asetus olisi voimassa määräämättömän ajan, jotta vältyttäisiin keskustelemasta määräajoin kysymyksestä, joka todennäköisesti on pysyvä ja luonteeltaan olennaisesti muuttumaton. Komissio katsoo kuitenkin, että joulukuu 2004 on kohtuullinen kompromissi erityisesti ALA-asetuksen meneillään olevan uudelleentarkastelun vuoksi. Siinä tarkastellaan mahdollisuutta sisällyttää juuriltaan siirtymään joutuneiden väestöryhmien kysymys yhteen maantieteelliseen välineeseen. 3. Päätelmät Euroopan yhteisön perustamissopimuksen 250 artiklan 2 kohdan nojalla komissio muuttaa ehdotuksensa edellä esitettyjen huomautusten mukaisesti.